同魯直文潛飲刑部杜君章家次封丘杜觀仲韵
作者：晁補之
朝代：宋

paragraphs: 廷尉風流才絕塵，最憐高髻歌陽春。
兩鬟亦解倚瑟語，催送花前紅袖舞。
黄張翰墨海內名，席上生風清夏宇。
封丘自倚筆勢豪，不怕當筵賦鸚鵡。
對酒含情古所憐，樂事幾時如過雨。
阮公鑪邊不擬歸，陸郎班騅無用嘶。
長燈照出簾幙外，缺月墮落藩牆西。
斗酒雙魚何足貴，李侯氣許山東吏。
正須新麵雜青槐，千里紫蓴江上來。
長船刻玉流霞動，快引不須帆櫓送。
自作新詞碧牡丹，箸擊盃翻釵墜鳳。
芍藥佳名聞昔人，滿插不辭歸帽重。
倒床任作鼻鳴雷，屋上啼烏還喚夢。